Právo

Pri hodnotení vzdelávania v odbore právo, je potrebné reflektovať rozdielnosť skupín. Z uvedeného dôvodu, vyhodnotím jednotlivé skupiny osobitne. Samotná oblasť práva má v sociálnej práci osobitné postavenie, čo sa prejavuje podzákonnosťou jednotlivých aktivít poskytovaných prostredníctvom sociálnej práce. Starostlivosť o klientov vyžaduje poznanie a ovládanie celého spektra právnych noriem, ktoré sa týkajú práve tých oblastí v ktorých klienti sociálnej práce zlyhávajú.

Prvá skupina sa vyznačovala dobrou orientáciou v právnych predpisoch, čo bolo zjavné aj z aktívneho zapájania sa do jednotlivých preberaných tém. Aktuálne požiadavky boli na rozbor pracovného práva v oblastiach, ktoré sa týkali pracovného pomeru a sociálnej starostlivosti o zamestnancov. Osobitná pozornosť bola venovaná skončeniu pracovného pomeru zo strany zamestnávateľa a pracovným pomerom na dobu určitú. Tiež sme analyzovali možnosti ukončenia pracovného pomeru zo strany zamestnanca a postup pri uplatňovaní jednotlivých možností, časové postupnosti a zodpovednosť za skončenie pracovného pomeru bez splnenia právnych podmienok. Druhou témou o ktorú skupina prejavila záujem bola zodpovednosť za škodu a podmienky uplatnenia náhrady škody voči zamestnávateľovi a iným osobám. Osobitne bola rozobratá zodpovednosť za škodu u osôb, ktoré nezodpovedajú za svoje konanie. Išlo najmä o klientov, ktorí boli pozbavení spôsobilosti na právne úkony, alebo ich spôsobilosť na právne úkony bola obmedzená.

Druhá skupina neprejavovala žiadny osobitný vzťah k pozitívnemu právu. V podstate ani nejavila snahu o poznanie právnych limitov s ktorými sa v bežnom živote stretávajú. Oblasť pracovného práva nebola pre nich zaujímavá a ani neprejavili záujem o poznanie niektorých právnych limitov, ktoré sa týkajú zamestnávania a práv zamestnancov. Oproti tomu prejavili vysoký záujem o exekučné konanie a postup pri exekučnom konaní. Z analýzy vyplynulo, že obvykle zlyhávajú v prvotných vzťahoch, teda pri uzatváraní zmlúv o pôžičke, kúpnopredajných zmlúv viažucich sa na úver alebo splátkovú povinnosť. Rozobrali sme postupy zamerané na predchádzanie exekučnému konaniu v prípade insolventnosti alebo nedodržiavaní stanovených splátok. Ďalšou témou o ktorú prejavili záujem je vymáhanie dlžôb od dlžníkov. Tu sa tiež prejavili najmä pochybenia pri dokumentácii pôžičky tak, aby bolo možné domáhať sa vrátenia peňazí. Rozobral sa inštitút premlčania a preklúzie. Išlo najmä o prerušenie behu premlčacej lehoty.